Diari Oficial de la Generalitat Valenciana


Sumari del DOGV 3543, del 21-07-1999 (1999/6248)

Aprovació definitiva del Reglament d'Organització i Funcionament de la Policia Local de Picassent.
--------------------------------------------------------------------------------------------------

### Dades del document

Número de DOGV
:   3543

Data del DOGV
:   21-07-1999

Secció del DOGV
:   I. DISPOSICIONS GENERALS

Número del document
:   1999/6248


Data del document
:   10-06-1999

Organisme emissor
:   Ajuntament de Picassent

Tipus de document
:   Reglament

Descriptors 

:   * Picassent
    * administració local
    * reglament intern
    * policia

Aprovació definitiva del Reglament d'Organització i Funcionament de la Policia Local de Picassent. [1999/X6248]
  
A efectes d'allò establert en l'art 56 del RD 781/1986, de 18 d'abril, en relació amb l'article 49 de la Llei 7/1985 de 2 d'abril, es fa públic que el Plenari de l'Ajuntament, en sessió de data 27 de maig de 1999, aprovà definitivament el Reglament d'Organització i Funcionament de la Policia Local de Picassent, el text del qual és del tenor literal següent:
  
Reglament d'Organització i Funcionament del Cos de Policia Local de Picassent.
  
Capítol I
  
Objecte
  
Article 1. Estatut de la Policia Local
  
Aquest Reglament d'Organització i Funcionament del Cos de Policia Local de Picassent, juntament amb allò establert en la Llei Orgànica de Forces i Cossos de Seguretat, Llei de Bases de Règim Local, Llei de Coordinació de Policies Locals de la Comunitat Valenciana, Norma Marc sobre estructura, organització i funcionament dels Cossos de Policia Local de la Comunitat Valenciana, componen l'estatut dels funcionaris que integren el Cos de Policia Local de Picassent.
  
Les activitats del Cos de Policia Local estan regulades per les presents Normes de règim intern, i hom autoritza l'Alcaldia per a la seua modificació per raons del servei, i podran ser completades les seues disposicions per circulars, ordres i instruccions de la Comandància del Cos, amb el vistiplau de l'Alcaldia que considere oportú fer publiques per al normal desenvolupament del servei, sent el seu contingut d'obligat coneixement i compliment per tot el personal del Cos.
  
Article 2. Policia Local
  
El servei de seguretat publica, dins de l'àrea de seguretat ciutadana, es presta a través del Cos de Policia Local de Picassent, dependent d'aquest Ajuntament, la missió del qual consisteix en la protecció del lliure exercici dels drets i llibertats i la garantia de la seguretat ciutadana, mitjançant el desenvolupament de les funcions atribuïdes legalment.
  
Capítol II
  
Funcions
  
Article 3. Funcions
  
El Cos de Policia Local de Picassent exercirà, en tot cas, les següents funcions:
  
a) Protegir les Autoritats de les Corporacions Locals i vigilar o custodiar els seus edificis, bens i instal·lacions.
  
b) Ordenar, senyalitzar i dirigir el trànsit, d'acord amb allò establert en les normes de circulació.
  
c) Instruir atestats per accidents de circulació dins del casc urbà.
  
d) Actuar com a Policia Administrativa, en allò relatiu a ordenances, bans i d'altres disposicions municipals dins de l'àmbit de la seua competència, i la col·laboració i coordinació amb la resta dels serveis municipals.
  
e) Participar en les funcions de Policia Judicial en la forma establerta en la legislació vigent.
  
f) Prestar auxili en els casos d'accident, catàstrofe o calamitat publica, participant, en la forma prevista en les lleis, en l'execució dels plans de Protecció Civil.
  
g) Efectuar diligències de prevenció i totes les actuacions que tendesquen a evitar la comissió d'actes delictius en el marc de col·laboració establert en les Juntes de Seguretat.
  
h) Vigilar els espais públics i col·laborar amb les Forces i Cossos de Seguretat de l'Estat en la protecció de les manifestacions i el manteniment de l'ordre en grans concentracions humanes, quan siguen requerits per a això.
  
i) Cooperar en la resolució dels conflictes privats quan siguen requerits per a això.
  
j) Quantes altres els siguen expressament atribuïdes en la legislació aplicable a les Policies Locals.
  
Capítol III
  
Estructura
  
Article 4. Estructura
  
El servei de Policia de l'Ajuntament de Picassent s'integra en un Cos únic, en el qual s'estableixen les especialitats que s'indiquen, a més les que puguen crear-se en el seu moment d'acord amb les seues pròpies necessitats, sota la superior autoritat i dependència directa de l'Alcaldia o membre de la Corporació que delegue.
  
Article 5. Organització
  
El Cos de Policia Local s'ajustarà a l'estructura mínima següent:
  
a) Per cada 5 Policies, 1 caporal.
  
b) Per cada 2 o 3 caporals, 1 sergent.
  
c) Per cada sergent o més, 1 suboficial.
  
Article 6. Ordenació jeràrquica
  
L'estructura organitzativa del Cos de Policia Local de Picassent serà la següent:
  
1. Alcaldia.
  
2. Cap del Cos de Policia Local.
  
3. Cap d'Unitats.
  
4. Cap de Negociat.
  
5. Responsable de Secció.
  
6. Encarregat de Grup.
  
Article 7. Comandància del Cos de Policia Local.
  
1. La Comandància del Cos de Policia Local serà desenvolupa per un funcionari de la màxima categoria de les que hi existeixen. En cas d'existir varis funcionaris en la màxima categoria, la seua forma es realitzarà mitjançant el procediment de lliure designació, que haurà de respectar, en tot cas, els principis d'igualtat, mèrit, capacitat i publicitat.
  
2. La Comandància ostenta la màxima representació del Cos de Policia Local, tindrà comandament immediat sobre totes les Unitats i Serveis en què s'organitze i exercirà les funcions que se li assignen per decret de l'Alcaldia i, en tot cas, les següents:
  
a) Exigir a tots els membres de la plantilla de Policia Local el compliment dels seus deures, sense perjudici de les atribucions que corresponen a cada funcionari.
  
b) Designar el personal que ha d'integrar cada una de les Unitats i Serveis.
  
c) Dirigir i coordinar l'actuació i el funcionament de tots els serveis del Cos, inspeccionant-ne totes les vegades que considere les Unitats i dependències.
  
d) Elaborar la memòria anual del Cos de Policia Local.
  
e) Elevar a l'Alcaldia els informes i les propostes d'organització i millora dels serveis del Cos, tot facilitant les senyes precises per a l'elaboració dels pressuposts i avaluant les necessitats dels recursos humans i materials per a formular les corresponents propostes.
  
f) Proposar a l'Alcaldia la iniciació de procediments disciplinaris als membres del Cos quan l'actuació d'aquests així ho requeresca, com també la concessió de distincions al personal del Cos.
  
g) Fer les propostes necessàries a l'Alcaldia per tal que la formació professional i permanent del personal del Cos quede garantida.
  
h) Formar part de la Junta Local de Seguretat Ciutadana, de la Junta o Comissió Local de Protecció Civil en aquelles localitats on estiguen creades.
  
i) Presidir la Junta de Comandaments.
  
j) Acompanyar, en la seua qualitat de màxim representant de la Policia Local, la Corporació en aquells actes públics en què aquesta concórrega i siga requerit a l'efecte.
  
k) Mantenir el necessari grau de comunicació amb les Comandàncies dels altres Cossos de Seguretat i d'unes altres Policies Locals, així com amb la Comandància Provincial de Trànsit, Institut Valencià de Seguretat Pública, i els òrgans de Protecció Civil, en ordre a una eficaç col·laboració en matèria de seguretat i protecció ciutadanes.
  
l) Les que s'estableixen en aquest Reglament i les que, en el seu cas, puguen establir-se.
  
Article 8. Substitució de la Comandància
  
En els supòsits d'absència o malaltia de la Comandància de Cos, serà substituït per un funcionari de la seua mateixa categoria, designat per l'Alcaldia, prèvia proposta d'aquell, i en el seu defecte per un altre de la immediata inferior, atenent en tot cas als principis d'igualtat, mèrit i capacitat.
  
Article 9. Cap d'Unitats
  
Les Unitats del Cos de Policia Local de Picassent estan compostes per les especialitats organitzatives que s'indiquen, a més de les que es puguen crear, sota l'autoritat d'un Cap d'Unitat, i per a la millor atenció de l'àmbit competencial en què s'integren. Dites unitats són les següents:
  
a) Unitat de Servei Especial Nocturn.
  
b) Unitat Rural i Medi Ambient.
  
c) Unitat de Seguretat Urbana i Policia Administrativa.
  
d) Unitat de Policia de Barri.
  
e) Unitat de Negociat Administratiu.
  
Al front de cada Unitat hi haurà un membre del Cos de la Policia Local, designat en base als principis de mèrit i capacitat, entre els caporals existents en plantilla. Dit nomenament podrà efectuar-se amb caràcter rotatiu entre els preseleccionats a l'efecte.
  
Article 10. Cap de Negociat
  
Com a element de recolzament a la Comandància s'estableix un negociat administratiu, al comandament del qual hi haurà un Cap de Negociat, que serà el responsable de la tramitació dels expedients que genere l'actuació del Cos de Policia Local, la col·laboració i coordinació en les distintes àrees de l'Ajuntament, la intervenció en els expedients sancionadors que es generen per la intervenció policia, així com de les altres tasques que se li encomanen.
  
Article 11. Responsable de Secció
  
En cada una de les Unitats existirà un responsable de secció amb la categoria de caporal, que s'encarregarà de la direcció i coordinació del personal adscrit al torn de treball corresponent, així com de la relació i coordinació amb els altres responsables de Secció.
  
Article 12. Encarregat de Grup
  
Les seccions s'estructuraran en grups que coincidiran amb les patrulles del servei ordinari, al comandament del qual existirà un encarregat de grup que s'establirà de forma rotatòria pel responsable de Secció entre tots els components del Cos de Policia.
  
Article 13. Funcions dels comandaments
  
Tot el personal que tinga funcions de responsabilitat o comandament en cadascun dels llocs de treball tipus definits exigirà a tots els seues subordinats el compliment de les obligacions que tinguen encomanades, i haurà de posar immediatament en coneixement dels seus superiors, o en el seu cas de la Comandància, totes les anomalies o novetats que observen en el servei, així com corregir per ells mateixos aquelles que foren de la seua competència.
  
Article 14. Personal administratiu de recolzament
  
Per a l'atenció al servei de policia s'adscriurà a la Comandància de Negociat el personal administratiu de recolzament, pertanyent a l'Escala d'Administració General, subescala administrativa, classe auxiliar, a través del catàleg de llocs de treball de la Corporació.
  
Article 15. Jerarquització
  
Serà preceptiva la utilització del conducte reglamentari com a norma de transmissió d'ordres, informes i sol·licituds relatives al servei.
  
S'entén per conducte reglamentari la comunicació d'inferiors a l'immediat superior jeràrquic. Excepcionalment, qualsevol component del Cos de Policia Local podrà dirigir informe, petició, sol·licitud o queixa directament a qualsevol superior jeràrquic fins a l'Alcaldia, quan la complexitat del cas així ho requeresca.
  
Capítol IV
  
Normes generals de funcionament
  
Article 16. Funcionament del Cos
  
L'organització de les diferents unitats del Cos de Policia Local estarà a càrrec del cap del Cos, sota la superior autoritat de l'Alcaldia, o en el seu cas del regidor delegat, en ordre a la política dels serveis a desenvolupar o realitzar. La Comandància del Cos designarà el personal que ha d'ingressar en cadascuna d'elles, i en garantirà els principis d'igualtat, mèrit i capacitat. Aquest personal podrà ser canviat de funció a petició pròpia, amb ocasió de vacant o per necessitats pròpies del servei, prèvia audiència de l'interessat, o en els supòsits excepcionals de segona activitat.
  
Article 17. Consell de Policia Local
  
1. Sota la presidència de l'Alcaldia o persona que delegue amb representació corporativa, es constitueix un Consell de Policia Local, en què participaran la Comandància del Cos i les organitzacions sindicals més representatives, amb presència a la Corporació Local.
  
2. Són funcions del Consell de Policia:
  
a) La mediació i conciliació, si fa el cas, en els conflictes interns.
  
b) Conèixer els procediments disciplinaris per faltes molt greus.
  
c) Conèixer els informes en matèria de felicitacions.
  
d) Ser oïts en els processos de determinació de les condicions de prestació del servei del personal del Cos.
  
e) Conèixer l'adscripció i adjudicació de llocs de segona activitat.
  
f) Les altres que li atribuesca la legislació vigent.
  
Article 18. Jornada
  
1. Sense perjudici d'allò establert en la Llei Orgànica de Forces i Cossos de Seguretat i la Norma Marc sobre estructura, organització i funcionament dels Cossos de Policia Local de la Comunitat Valenciana, la jornada de treball dels membres de la Policia Local serà, en còmput anual, la mateixa que s'assenyale per als altres funcionaris de l'Ajuntament.
  
2. La jornada podrà modificar-se per necessitats del servei, i en aquest cas es retribuirà econòmicament o mitjançant l'oportuna compensació horària, en la forma que es determine.
  
Article 19. Horari
  
1. L'horari de prestació del servei serà el fixat per l'Alcaldia, oïda la Junta de Personal funcionari i a proposta de la Comandància del Cos de Policia Local, i s'establiran les tandes que siguen necessàries, atenent a les disponibilitats de personal i els serveis a realitzar.
  
2. En els casos d'emergència i, en general, en aquells en què la situació excepcional ho requeresca, tot el personal estarà obligat a la prestació de servei permanent fins que cessen els motius d'emergència o necessitat; aquests seran compensats en la forma establida en la legislació vigent i acords que existesquen en l'àmbit de l'Administració corresponent.
  
3. Mensualment s'establirà un calendari quadrant de servei en el qual, això no obstant, es podran produir les correccions i adequacions pertinents.
  
Article 20. Uniformitat
  
Fora de l'horari de servei, o dels actes que es deriven de les seues funcions, no podrà usar-se l'uniforme reglamentari (ni distintius, armaments o complements), excepte en aquells casos en què siguen autoritzats reglamentàriament.
  
No es permetrà l'ús de peces, equip, distintius i complements que no s'ajusten als estrictament reglamentats per a cada ocasió, ni aquelles podran ser objecte de reformes o alteracions.
  
Article 21. Denominació i àmbit d'actuació
  
1. Els funcionaris que integren aquest cos tindran la denominació genèrica de Policia Local, sense perjudici de les especialitats en què es puga estructurar el cos, i tindran la consideració d'agents de l'autoritat a tots els efectes.
  
2. Solament podran actuar en l'àmbit territorial del municipi de Picassent, excepte en els casos establerts legalment.
  
Article 22. Forma de prestació
  
El servei de la Policia Local es prestarà directament per la corporació, sense que puguen constituir-se òrgans especials de gestió, ni ser objecte de gestió, arrendament, concert o qualsevol altra forma de gestió indirecta.
  
Article 23
  
1. Els membres del cos de la Policia Local, en tot acte de servei, i en compliment de les seues funcions, vestiran l'uniforme reglamentari, excepte en els casos excepcionals, prevists en la Llei Orgànica de Cossos i Forces de Seguretat.
  
Fora de l'horari de servei, o dels actes que es deriven de les seues funcions, està prohibit l'ús d'uniforme, excepte en aquells casos en què siguen autoritzats reglamentàriament.
  
2. No es permetrà l'ús de peces, equip, distintius, complements i armaments que no s'ajusten a allò estrictament reglamentat.
  
Article 24. Expedient individual
  
Cada un dels membres del cos de la Policia Local tindrà, a més a més de l'expedient personal que obre en Secretaria General, un expedient individual custodiat per la Comandància del cos, en el qual figurarà el corresponent full de serveis en què estaran reflectides totes les vicissituds de la seua vida professional, i al qual tindrà lliure accés prèvia petició per conducte reglamentari.
  
Article 25. Situació de servei
  
1. Tots els membres de la policia local que circulen per la via publica amb uniforme s'entendrà que estan en funcions de servei, i per tant obligats a intervenir en tots aquells successos luctuosos o no que requeresquen la seua assistència.
  
2. Quan un membre del cos que es trobe de servei l'haja d'abandonar, ho comunicarà al seu superior jeràrquic i no l'abandonarà fins que s'hi persone el relleu.
  
3. Si l'abandó del servei es degut al canvi de tanda, l'entrant prendrà les mesures oportunes per a efectuar el relleu amb la major celeritat.
  
Capítol V
  
Drets i deures
  
Article 26. Drets i deures
  
El règim de drets i deures del personal de Cos de Policia Local de Picassent serà l'establert en la Norma Marc sobre estructura, organització i funcionament dels Cossos de Policia Local de la Comunitat Valenciana.
  
Capítol VI
  
Retribucions
  
Article 27. Conceptes retributius
  
Els conceptes retributius dels membres dels Cossos de Policia local s'ajustaran a allò establert en la legislació bàsica sobre funció pública.
  
Article 28. Grups
  
La quantia de les retribucions bàsiques serà la que legalment corresponga, conformement amb els grups d'equivalències que s'establesquen en la Llei de Coordinació de Policies Locals de la Comunitat Valenciana.
  
Article 29. Nivells
  
1. El Plenari de cada ajuntament, en la Relació de Llocs de Treball o, en el seu cas, catàleg, determinarà el nivell corresponent a cadascun, atenent als següents límits:
  
Inspector 28-30
  
Subinspector 26-28
  
Oficial 24-26
  
Suboficial 20-24
  
Sergent 18-22
  
Caporal 14-18
  
Policia 12-16
  
2. L'assignació de nivells es durà a terme per cada Ajuntament, dins dels intervals assenyalats en l'apartat 1 d'aquest article, sense que els de les categories inferiors puguen ser majors que els de les superiors.
  
3. El nivell de complement de destinació d'un lloc de treball serà superior al que corresponga a qualsevol altre subordinat d'aquest.
  
4. A les Comandàncies de Cos s'aplicarà, en tot cas, el nivell màxim de cada tram.
  
Article 30. Complement específic
  
El Plenari de cada Corporació, en la Relació de Llocs de Treball o catàleg, determinarà la quantia del complement específic corresponent a tots aquells llocs que hauran de ser proveïts per funcionaris en situació d'actiu dels cossos de Policia Local, en tot cas s'hi valorarà la dedicació professional, responsabilitats, perillositat, penositat, torns, nocturnitat, festivitat i incompatibilitat a què fan referència la Llei Orgànica de Forces i Cossos de Seguretat, així com l'especial dificultat tècnica.
  
Article 31. Provisió especialitats
  
En els Cossos de Policia Local on hi haja especialitats, destinacions, seccions, o distribució estructurada de funcions, podrà establir-se un sistema de provisió de llocs de treball, i s'hi garantiran els principis d'igualtat, mèrit, capacitat i publicitat.
  
Article 32. Jubilació
  
Les Corporacions podran acordar, d'acord amb la legislació vigent, amb les organitzacions sindicals més representatives amb presència en aquestes, plans de jubilació anticipada, a l'efecte d'incentivar el rejoveniment de les plantilles i d'afavorir una jubilació digna a edats raonables, en atenció a les característiques de la professió.
  
La jubilació forçosa es produirà en complir el funcionari l'edat de seixanta-cinc anys, conformement amb la resta de Cossos i Forces de Seguretat.
  
Capítol VII
  
Segona activitat
  
Article 33. Segona activitat
  
La situació de segona activitat és la situació administrativa especial dels funcionaris dels Cossos de Policia Local de la Comunitat Valenciana, que té per objecte fonamental garantir una adequada aptitud psicofísica mentre romanguen en actiu, tot assegurant l'eficàcia del servei.
  
Article 34. Motius
  
Quan un membre dels Cossos de Policia Local tinga disminuïda la seua capacitat per al compliment del servei ordinari, ja siga per malaltia ja siga per raó d'edat, passarà a la situació de segona activitat conformement amb els següents criteris:
  
1. Per raó d'edat podrà sol·licitar-se per l'interessat o instar-se d'ofici per l'Ajuntament, sempre que s'haja estat en situació d'actiu i prestant serveis, com a mínim, els cinc anys immediatament anteriors a la petició, en complir-se les següents edats:
  
Escala Superior: 60 anys.
  
Escala Tècnica: 58 anys.
  
Escala Bàsica: 55 anys.
  
2. Per malaltia, en tot moment, quan les condicions físiques o psíquiques del funcionari així ho aconsellen i no siga susceptible de ser declarat en situació d'invalidesa permanent total o absoluta, els membres de les Policies Locals passaran a ocupar destins qualificats de ?segona activitat?, amb la finalitat garantir la plena aptitud psicofísica de la persona, així com l'eficàcia en el servei.
  
3. A petició de l'interessat, quan s'hagen complit vint-i-cinc anys efectius de servei, sempre que existesquen disponibilitat de places qualificades de segona activitat establertes per acord en cada Corporació anualment i recollides en els pressuposts.
  
Article 35. Valoració
  
El passe a la situació de segona activitat motivat per l'aptitud física o psíquica del funcionari podrà instar-se per la Corporació o sol·licitar-se pel propi interessat, i haurà de dictaminar-se per un Tribunal mèdic, compost per especialistes designats per l'interessat, l'Ajuntament i la Conselleria de Sanitat, respectivament, el règim del qual serà el mateix que el dels Tribunals de selecció.
  
El dictamen mèdic que s'elabore garantirà el secret necessari i conclourà amb la declaració d'apte o no apte.
  
El Tribunal Mèdic podrà disposar, en el seu cas, el reingrés de l'interessat a l'activitat ordinària, una vegada es produesca la seua total recuperació. La revisió podrà ser sol·licitada per l'interessat o per l'alcalde o l'alcaldessa amb l'informe, en tot cas, de la Comandància del Cos.
  
Article 36. Prestació
  
1. La segona activitat es desenvoluparà preferentment en el propi Cos de Policia, mitjançant el desenvolupament d'unes altres funcions d'acord amb la seua categoria.
  
2. Quan no existesquen llocs de segona activitat en el Cos de Policia Local o per les condicions d'incapacitat de l'interessat, aquesta podrà realitzar-se en altres llocs de treball de la pròpia Corporació d'igual o similar categoria i nivell al de procedència.
  
3. En els supòsits en què la situació organitzativa o de les plantilles no permeta ocupar llocs de segona activitat, l'interessat romandrà en situació de servei actiu en expectativa de destinació fins a la seua adscripció a un nou lloc de treball, i percebrà la totalitat de les retribucions que li corresponguen en la situació de segona activitat.
  
Article 37. Retribucions
  
El passe a la situació de segona activitat no suposarà variació de les retribucions bàsiques. Respecte de les complementàries, es percebran en la seua totalitat quan s'ocupe un lloc de segona activitat en destinació, assegurant-se un mínim del 90 per 100 d'aquelles quan ho siga sense destinació.
  
Capítol VIII
  
Règim disciplinari
  
Article 38
  
1. El règim disciplinari del Cos de Policia Local de Picassent serà el recollit en la Norma Marc, sense perjudici de la responsabilitat civil o penal en què puguen incórrer els funcionaris, que es farà efectiva en els termes de l'article 52.1 de la Llei Orgànica de Forces i Cossos de Seguretat de l'Estat. Al mateix règim disciplinari estaran sotmesos els funcionaris en pràctiques.
  
Capítol IX
  
De les recompenses
  
Article 39
  
1. A més a més dels honors i recompenses establerts amb caràcter general per al personal al servei de l'Ajuntament de Picassent en el Reglament d'Honors i Distincions, aprovat definitivament per acord del Plenari, i publicat en el BOP núm. 127, de data 30.5.9198, s'estableixen les següents normes específiques per al Cos de la Policia Local:
  
2. L'Ajuntament de Picassent podrà atorgar els reconeixements i recompenses que a continuació s'indiquen als agents del Cos de la Policia Local:
  
Felicitació:
  
Menció
  
Menció honorífica
  
Medalla de Serveis
  
3. Totes les recompenses anteriors seran anotades en el full de servei de l'interessat, i podran ser tingudes en compte a l'hora de la valoració del barem professional per tal que tinga efectes en cas de concursos, promocions, etc.
  
4. La imposició de recompenses i distintius es realitzarà amb la deguda solemnitat en acte presidits per l'alcalde, amb la presència de totes les autoritats i funcionaris que ostenten representativitat.
  
5. La seua concessió se suposa amb caràcter indefinit, sempre que el distingit no resulte incurs en expedient disciplinari que comporte la pèrdua del reconeixement i recompensa.
  
Article 40. De les felicitacions
  
1. Sempre que el personal del cos es faça creditor per la realització d'un fet concret que meresca ser destacat, s'atorgarà una felicitació per Alcaldia a proposta raonada de la Comandància del Cos.
  
2. Qualsevol altra felicitació d'organisme oficial públic o privat, serà comunicada per escrit al funcionari i, en cas d'especial relleu, publicada en l'ordre de Comandància, que es realitzarà l'últim mes de l'any.
  
Article 41. Menció
  
1. Amb aquesta recompensa es premiaran els actes rellevants del servei i conductes habitualment exemplars; serà concedida a aquells agents que durant la prestació del servei en acció concreta o còmput anual es distingesquen pel seu bon fer professional, zel o dedicació. La seua concessió podrà ser individual o col·lectiva.
  
2. La seua concessió correspon a l'alcalde a proposta de la Comandància.
  
3. Es formalitzarà mitjançant decret d'Alcaldia, i se'n retrà compte al Plenari.
  
Article 42: Menció honorífica
  
1. S'atorgarà per a premiar aquells agents que durant la prestació d'un servei o fora d'ell es distingesquen per la seua intervenció valerosa i resolutiva en afers difícils o arriscats que eleven la imatge de la Policia Local.
  
2. S'atorgarà pel Plenari de la Corporació a proposta de l'alcalde i se'n donarà difusió a través del tauler d'anuncis de la Corporació.
  
Article 43: Medalla de Serveis
  
1. És la mes alta recompensa del Cos de la Policia Local, i la seua concessió suposa el reconeixement d'una dilatada i exemplar labor professional. També es concedirà a aquells agents que realitzen algun acte heroic i generós amb risc de la seua integritat física.
  
2. La seua concessió correspon al Plenari a proposta d'Alcaldia, previ expedient incoat per la Comandància del Cos en què s'inclourà l'informe amb la relació dels mèrits de l'agent proposat, hora resum dels serveis i en el seu cas relat de l'acte heroic i desinteressat.
  
3. Consistirà en la imposició de la Medalla del Municipi i una prima equivalent a quinze dies d'havers.
  
4. La menció honorifica podrà ser concedida a tots els funcionaris del cos fins a un màxim de 3 vegades.
  
Article 44. Altres recompenses o reconeixements
  
Els membres del Cos de la Policia Local de Picassent podran fer-se, també, creditors d'unes altres recompenses o reconeixements que, a l'efecte, establesquen unes altres administracions o institucions.
  
DISPOSICIONS ADDICIONALS
  
Primera
  
És d'aplicació a la Policia Local, pel que fa a l'exercici dels drets sindicals, la normativa vigent en matèria d'òrgans de representació, determinació de les condicions de treball i participació del personal al servei de les Administracions Publiques i llibertat sindical.
  
Legislació supletòria
  
La Policia Local es regirà per allò disposat en la Llei Orgànica de Forces i Cossos de Seguretat, la normativa aplicable al règim local, la Llei de Coordinació de Policies Locals de la Comunitat Valenciana, en la Norma Marc aprovada per Decret 25/1998, de 10 de març, del Govern Valencià, en els reglaments i ordenances que aproven els respectius ajuntaments, i d'altres disposicions legals i reglamentàries d'aplicació.
  
DISPOSICIÓ TRANSITÒRIA
  
En la Unitat Rural i de Medi Ambient del Cos de Policia Local de Picassent s'integrarà el personal de l'extingida Guarderia Rural que complesca els requisits del Decret del Govern Valencià 254/1993, de 30 de desembre, i supere les proves establides en aquest, així com el corresponent curs selectiu.